b"\n_START_ARTICLE_\nAnton Stu\xc5\xa1ek\n_START_SECTION_\nIzobrazba\n_START_PARAGRAPH_\nSrednjo triletno tehni\xc4\x8dno \xc5\xa1olo strojne stroke je kon\xc4\x8dal na A\xc5\xa1ker\xc4\x8devi v Ljubljani leta 1948. \xc5\xa0tudiral je strojni\xc5\xa1tvo v Beogradu in Ljubljani, kjer je leta 1959 postal diplomant znanosti v strojni\xc5\xa1tvu. Podiplomski \xc5\xa1tudij je nadaljeval v ZDA leta 1963. Leta 1971 pa je v Zagrebu postal tudi magister strojni\xc5\xa1tva.\n_START_SECTION_\nKariera\n_START_PARAGRAPH_\nBil je oblikovalec na in\xc5\xa1titutu za voja\xc5\xa1ko tehnologijo v Beogradu, in sicer med leti 1949 ter 1952. V povojnih letih je delal kot konstruktor na podro\xc4\x8dju finomehanike.  Slu\xc5\xbeboval je tudi na In\xc5\xa1titutu za ladjedelni\xc5\xa1tvo, ki se je iz Splita preselilo v Zagreb (1959-1973) ter bil vi\xc5\xa1ji predavatelj in docent na Fakulteti za strojni\xc5\xa1tvo v Ljubljani (1973-1996), kjer je predaval hidravliko in pnevmatiko. Po tej slu\xc5\xbebi se je upokojil. Bil je pobudnik ustanovitve Slovenskega dru\xc5\xa1tva za fluidno tehniko in njegov prvi predsednik. Zasnoval je revijo za fluidno tehniko, avtomatizacijo in mehatroniko, 'Ventil', pri kateri je \xc5\xa1e vedno pomo\xc4\x8dnik glavnega urednika. Je tudi \xc4\x8dlan tehni\xc4\x8dne sekcije Terminolo\xc5\xa1ke komisije Instituta za slovenski jezik Frana Ramov\xc5\xa1a ZRC SAZU od leta 1997.\n_START_SECTION_\nKemijski slovar\n_START_PARAGRAPH_\nSlovar obsega okoli 7.500 gesel in zajema besedje s podro\xc4\x8dja kemije, kemijske tehnologije in procesne tehnike. Ob vsakem geslu je tudi osnovna informacija (razlaga) o njem. Omeniti velja tudi angle\xc5\xa1ke in nem\xc5\xa1ke ustreznike ob vsakem geslu, ki omogo\xc4\x8dajo uporabnikom angle\xc5\xa1ke oz. nem\xc5\xa1ke strokovne literature poiskati ustrezen slovenski izraz. Zaenkrat je na voljo samo v spletni izdaji.\n_START_SECTION_\nSlovenski tehni\xc5\xa1ki slovar\n_START_PARAGRAPH_\nPrvi zvezek Slovenskega tehni\xc5\xa1kega slovarja (\xc4\x8drki A in B) obsega okoli 4100 eno- in ve\xc4\x8dbesednih izto\xc4\x8dnic iz ve\xc4\x8d kot 40 tehni\xc5\xa1kih strok. Nastajajo\xc4\x8di slovar zajema naslednje stroke: agrotehnika, elektrotehnika, fizika, matematika, astronomija, geodezija, gozdarstvo, gradbeni\xc5\xa1tvo, arhitektura, grafi\xc4\x8dna tehnika, tiskarstvo, kemija, kemijska tehnologija, lesarstvo, letalstvo, metalurgija, rudarstvo, geologija, papirni\xc5\xa1tvo, promet, strojni\xc5\xa1tvo, tekstilstvo. Med izto\xc4\x8dnice so uvr\xc5\xa1\xc4\x8dene tudi pomembnej\xc5\xa1e kratice, okraj\xc5\xa1ave, simboli in znaki ter imena osebnosti, po katerih se imenujejo naprave, postopki, zakoni, teorije."